Diari Oficial de la Generalitat Valenciana


Sumari del DOGV 4657, del 24-12-2003 (2003/13596)

ORDE de 9 de desembre de 2003, de la Conselleria de Benestar Social, per la qual regula i convoca ajudes per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació per a l'any 2004.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4657

Data del DOGV
:   24-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13961


Data del document
:   09-12-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * mitjans per a discapacitats
    * ajuda pública
    * suport econòmic

ORDE de 9 de desembre de 2003, de la Conselleria de Benestar Social, per la qual regula i convoca ajudes per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació per a l'any 2004. [2003/13809]
  
La decidida i permanent voluntat del Govern Valencià de millorar la qualitat de vida dels seus ciutadans/es té un especial interés dirigit als col·lectius que, per diferents circumstàncies, presenten unes característiques especials que els fan més vulnerables. Un sector de la població que mereix esta atenció qualificada és el que presenta dificultats en la seua mobilitat, per als quals l'accessibilitat al medi físic constituïx la porta que dóna entrada a la integració social.
  
La preocupació del Govern Valencià per este tema es traduïx en mesures legislatives que assenten els pilars potenciadors de la plena integració dels seus ciutadans/es com són la Llei 1/1998, d'Accessibilitat i Eliminació de Barreres, i l'acabada d'aprovar Llei 11/2003, sobre l'Estatut de les Persones amb Discapacitat, que conté mesures molt concretes dirigides a persones amb mobilitat reduïda.
  
La Llei 51/2003, de 2 de desembre, d'Igualtat d'Oportunitats, No Discriminació i Accessibilitat Universal de les Persones amb Discapacitat, atorga un considerable protagonisme a l'accessibilitat al medi físic.
  
Aconseguir l'accessibilitat és una tasca complexa, com qualsevol altre aspecte dels que contribuïxen al benestar de les ciutats, depén d'una sèrie de factors i forces, sense el concurs de la qual és difícil aconseguir els resultats abellits. Ací no són suficients les respostes individuals, solucions parcials o mesures adoptades per les persones afectades.
  
Per això és necessari que tot allò nou que es construïsca integre el paràmetre de l'accessibilitat com a factor que calga tindre en compte en el disseny i l'execució. Així mateix, progressivament, cal anar eliminant les barreres existents en l'edificació, urbanisme, transport i comunicació. Açò últim motiva la present orde que, a través d'ajudes econòmiques, afavorix la desaparició de les barreres i potencia la consecució de l'accessibilitat a la Comunitat Valenciana.
  
En virtut de les facultats atribuïdes pel Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
  
ORDENE
  
TÍTOL I
  
Ajudes i subvencions
  
Article 1. Objecte
  
La present orde té com a objecte la convocatòria d'ajudes que potencien l'accessibilitat en els seus diferents àmbits, finançant els gastos derivats de l'eliminació de barreres arquitectòniques, urbanístiques i de la comunicació que faciliten l'accessibilitat als espais i edificis de pública concurrència a totes les persones, així com l'elaboració de plans especials d'actuació per a l'accessibilitat en els municipis i l'adaptació de les platges que permeten el seu ús i gaudi per part de tots/es els/es ciutadans/es.
  
Article 2. Àmbit
  
La potenciació de l'accessibilitat abraça diferents àmbits:
  
2.1. L'eliminació de barreres fa referència als següents aspectes:
  
1) Urbanístic: vies, espais, jardins i elements d'ús públic. Les condicions d'accessibilitat urbanístiques a què han de sotmetre's estan previstes en l'article 3 del Decret 193/1988, del Govern Valencià, pel qual s'aproven les Normes per a l'Accessibilitat i Eliminació de Barreres Arquitectòniques, i els paràmetres que permeten el seu compliment es detallen en l'annex I del mateix decret.
  
2) Arquitectònic: edificis de titularitat pública o privada destinats a una activitat de pública concurrència. Les condicions d'accessibilitat arquitectònica que han de concórrer en estos edificis queden arreplegades en l'article 4 del Decret 193/1988, del Govern Valencià, pel qual s'aproven les Normes per a l'Accessibilitat i Eliminació de Barreres Arquitectòniques que, en l'annex II, reflectix els paràmetres per què es regix el seu compliment.
  
3) De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits primer i segon.
  
L'adaptació dels espais i edificis pot dur-se a terme a través d'obres que reformen l'existent o per mitjà d'equipaments que, millorant les infraestructures, faciliten el seu ús.
  
2.2 Els plans especials d'actuació per a l'accessibilitat en els municipis estan referits a l'elaboració d'estudis que posen de manifest les necessitats d'actuacions encaminades a l'eliminació de barreres en el viari urbà i en edificis públics, aportant-hi solucions.
  
2.3. Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany (cadires adequades).
  
Article 3. Sol·licitants
  
Podran beneficiar-se d'estes ajudes, les persones físiques i jurídiques, de caràcter públic o privat, amb finalitat de lucre o sense, que desitgen portar a terme eliminació de barreres en els aspectes reflectits en l'article anterior.
  
Les ajudes per a elaboració de plans d'actuació i adaptació de les platges van dirigides exclusivament a corporacions locals.
  
En el cas de sol·licitar les ajudes de reforma es requerix que el projecte tècnic haja sigut supervisat de conformitat per l'Oficina Tècnica de la Conselleria de Benestar Social amb data anterior a la publicació de la present orde, o que estiga en fase de ser supervisat amb la documentació completa amb anterioritat a l'esmentada data, sense que es trobe paralitzat l'expedient per causa imputable a l'interessat.
  
Article 4. Obligacions dels beneficiaris
  
1) Atendre els requeriments de l'òrgan competent en matèria d'accessibilitat en satisfacció de la demanda de servicis, respectant sempre les característiques de l'entitat i la seua adequada qualitat.
  
2) Començar les obres en el termini màxim de tres mesos comptadors a partir de la notificació de la concessió de l'ajuda i dins d'eixe termini presentar:
  
a) Contracte d'adjudicació d'obres.
  
b) Programa d'actuació que garantisca l'execució de les obres en l'exercici per a les quals es concedix la subvenció. Este programa d'actuació haurà de contindre indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals es concedix la subvenció, tenint en compte el termini màxim de justificació assenyalat en la present orde.
  
3) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si se n'originen, en la seua execució. La mencionada aportació haurà d'acreditar-se en el termini dels 30 dies següents a la notificació de la resolució, per mitjà de certificat de l'acord adoptat per l'òrgan competent de l'entitat pública o privada cofinançadora, comprometent per a l'exercici vigent el crèdit necessari. En cas de gasto plurianual, l'entitat titular haurà d'aportar l'aprovació del mencionat gasto plurianual i la seua qualificació com a gasto obligatori. Si es tractara de persones físiques, formalitzaran este compromís per escrit amb la mateixa finalitat.
  
4) Mantindre l'adaptació realitzada en adequades condicions per un període mínim de 15 anys.
  
5) Realitzar les obres d'adaptació d'acord amb el que estipula el Decret 193/1988, de 12 de desembre, del Govern de la Generalitat Valenciana.
  
6) Sotmetre's a les actuacions de control financer que corresponen a la Intervenció General o a altres òrgans o institucions de la Generalitat Valenciana en relació amb la subvenció.
  
7) Acreditar, abans del cobrament, que es troben al corrent en les seues obligacions tributàries i amb la Seguretat Social en la forma prevista per l'Orde de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275 de 21 de juny de 1996). L'esmentada acreditació estarà referida al moment de la concessió de la subvenció.
  
8) Comunicar fefaentment a la Direcció General d'Integració Social de Discapacitats, la sol·licitud i la concessió de qualsevol ajuda per part d'altres organismes públics.
  
Article 5. Criteris d'adjudicació i de quantificació de les ajudes
  
L'adjudicació de les ajudes, així com la seua quantificació concreta s'ajustarà als següents criteris:
  
1. Tindran preferència en l'adjudicació els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es referix l'article 8.
  
2. Examinades totes les instàncies presentades i determinats els sol·licitants en què concórrega la circumstància ressenyada en el paràgraf anterior, es procedirà, d'entre ells, a l'adjudicació i quantificació de les ajudes d'acord amb les següents prioritats
  
a) D'entre les entitats públiques tindran preferència les que disposen d'un pla especial d'actuació per a l'accessibilitat. Així mateix, aquelles entitats que justifiquen que durant l'exercici 2003 han destinat una partida pressupostària a esta finalitat.
  
b) Per raó de les característiques de l'edifici objecte d'adaptació, es prioritzen els locals amb majors possibilitats d'utilització i de major rendibilitat social.
  
c) Així mateix, és criteri preferent l'acreditació per part de les entitats públiques d'ocupar en la seua plantilla o relació de llocs de treball un percentatge de treballadors discapacitats superior al 3% dels efectius totals del personal.
  
3. Respecte de cada un dels criteris assenyalats en l'apartat anterior, se'n donarà prioritat a les sol·licituds en què siga major el percentatge de finançament del sol·licitant en relació amb el cost total de l'equipament o reforma per al qual se sol·licita l'ajuda, proporció que servirà per a determinar en la respectiva resolució de concessió, les quanties percentualment expressades que corresponga finançar a la Conselleria de Benestar Social i a l'entitat sol·licitant.
  
En els supòsits de sol·licituds de reforma, hi tindran prioritat els projectes l'obra dels quals ja haja sigut adjudicada.
  
4. Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria. Respecte als materials i instal·lacions per als quals se sol·licita subvenció, respondran a qualitats mitjanes segons mercat.
  
5. Si aplicats els paràmetres assenyalats en els apartats anteriors i atorgades les ajudes corresponents, encara existira dotació econòmica, podran atendre's aquelles sol·licituds que havent sigut presentades dins del termini amb algun defecte en elles o en la documentació aportada; no obstant això, amb posterioritat al termini de presentació de les instàncies, hagueren esmenat els defectes i adjuntat la documentació correcta i completa; sempre que la mencionada actuació de l'interessat tinga lloc dins del termini concedit per l'administració en el seu requeriment.
  
Article 6. Formalització
  
Les ajudes podran atorgar-se per mitjà de la forma de resolució o de conveni. En el cas que estes tinguen caràcter plurianual, quedaran condicionades a l'existència de crèdit adequat i suficient en els exercicis futurs.
  
En el cas que les mencionades ajudes revisten la forma de conveni que supose la terminació convencional del procediment, s'hi seguirà el que disposa l'article 54.bis del Text Refós de la Llei d'Hisenda Pública de la Generalitat Valenciana.
  
Article 7. Exclusions i denegacions
  
Queden expressament exclosos d'esta convocatòria:
  
1) Edificis i espais de titularitat pública dependents de les administracions central i autonòmica.
  
2) Edificis corresponents a centres que han de regir-se pel Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social a la Comunitat Valenciana.
  
3) Actuacions realitzades amb anterioritat a la publicació de la present orde.
  
4) Edificis i espais urbanístics, excepte parcs i jardins d'ús públic, l'adaptació del quals pretenga acollir-se a la present convocatòria, que van finalitzar les obres amb posterioritat al 2 d'abril de 1989.
  
5) Conceptes que per la seua naturalesa puguen ser objecte d'atenció d'altres organismes públics.
  
6) Conceptes no previstos en la present orde, per la qual cosa queden excloses les partides que signifiquen millores i ampliació de l'existent que no estiguen estretament vinculades a l'accessibilitat.
  
7) Projectes parcials de reforma que no garantisquen l'accessibilitat a tot l'edifici, inclús en les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat, incloses les barreres de la comunicació. Així mateix, queden excloses les adaptacions en jardins o vies públiques que no garantisquen una continuïtat en l'itinerari o que no garantisquen que l'adequació projectada siga la més convenient.
  
8) Centres escolars on s'impartisca ensenyança reglada.
  
9) Actuacions sobre un immoble motivades pel seu canvi d'ús.
  
TÍTOL II
  
Procediment
  
CAPÍTOL I
  
Iniciació del procediment
  
Article 8. Instància i documentació
  
La sol·licitud, d'acord amb l'annex I, firmada per l'interessat o pel representant de l'entitat, anirà acompanyada de la següent documentació:
  
8.1. Eliminació de barreres
  
a) En el cas que el sol·licitant siga una entitat local:
  
1. Acord de la corporació local o òrgan competent pel qual s'aprova:
  
a) El projecte per a portar a terme les reformes objecte de subvenció i/o l'adquisició de l'equipament.
  
b) Sol·licitar ajuda a la Conselleria de Benestar Social per a esta finalitat.
  
2. Declaració jurada o certificat del representant de l'entitat en què conste:
  
a) Que les obres d'adaptació no estan realitzades en la data de la publicació de la present orde i/o que l'equipament no ha sigut adquirit.
  
b) Que les obres de l'edifici/urbanització van finalitzar en data anterior al 2 d'abril de 1989.
  
3. Nota simple acreditativa del Registre de la Propietat de domini i la resta de drets reals sobre l'immoble objecte de l'ajuda.
  
4. Programa d'actuació, del desenrotllament de les obres, la duració prevista, amb descripció de terminis mensuals i el desglossament pressupostari d'acord amb ells.
  
5. En el cas que les obres ja estiguen adjudicades/iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals se sol·licita la subvenció.
  
6. En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
  
b) En el cas que el sol·licitant siga persona física o jurídica distinta de les entitats locals, a més de la documentació relacionada en l'apartat anterior que els siga d'aplicació, hauran d'aportar:
  
1. Llicència d'activitat, si fóra necessària.
  
2. Justificant de ser el propietari de l'edifici o, si no n'hi ha, autorització escrita del propietari o de l'òrgan de govern, si s'escau, en què conste l'autorització o acord per a realitzar les obres d'adaptació i el compromís de compliment de les obligacions assenyalades en la present orde.
  
3. En el supòsit que el sol·licitant siga una persona física casada i el bé jurídic objecte de l'ajuda pertanya a la societat conjugal, caldrà acreditar per escrit el consentiment d'ambdós cònjuges, així com el compromís d'assumir les obligacions imposades per esta orde als beneficiaris de subvencions.
  
c) En cas que el sol·licitant siga empresari, persona física o jurídica, a més de la documentació relacionada en els apartats anteriors, haurà d'aportar:
  
Declaració responsable del compliment per l'empresa de la normativa sobre integració laboral de persones amb discapacitat o, si s'escau, exempció de l'esmentada obligació, d'acord amb l'establit en l'article 7.1 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV núm. 4.479, de 11 d'abril de 2003).
  
8.2. Plans especials d'actuació
  
1. Acord de la corporació local pel qual s'aprova sol·licitar ajuda a la Conselleria de Benestar Social per a esta finalitat.
  
2. Certificat del representant de l'entitat en què conste que el pla especial d'actuació per a l'accessibilitat en el municipi no està realitzat en la data de la publicació de la present orde.
  
3. Pressupost del cost de l'elaboració del pla.
  
8.3. Adaptació de platges
  
1. Acord de la corporació local pel qual s'aprova:
  
a) El projecte per a portar a terme les actuacions sobre la platja i/o l'adquisició de l'equipament.
  
b) Sol·licitar ajuda a la Conselleria de Benestar Social per a esta finalitat.
  
2. Certificat del representant de l'entitat en què conste que les obres no estan realitzades en la data de la publicació de la present Orde i/o que l'equipament no ha sigut adquirit.
  
3. En el cas d'adquisició d'equipament, pressupost detallat de l'equipament objecte de la sol·licitud.
  
4. Compromís per part de la corporació local de disposar d'un equip humà format per a realitzar les labors d'assistència i manteniment de la platja accessible, que haurà romandre en funcionament durant el període estival.
  
Article 9. Lloc de presentació
  
Les sol·licituds d'ajuda es presentaran, junt amb la documentació requerida, en la Direcció General d'Integració Social de Discapacitats, carrer Colom 80 de València, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 10. Terminis de presentació
  
El termini de presentació de les sol·licituds serà de 40 dies hàbils, comptadors des de l'endemà de la publicació d'esta orde en el Diari Oficial de la Generalitat Valenciana.
  
CAPÍTOL II
  
Tramitació, resolució i recursos
  
Article 11. Instrucció
  
Rebudes les sol·licituds, es procedirà a la seua verificació i en el cas que no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o que no s'adjunte la documentació que d'acord amb esta orde resulte exigible, es requerirà l'entitat interessada perquè, en el termini de 10 dies, esmene la falta o adjunte els documents preceptius, amb la indicació que si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42, segons el que disposa l'article 71 de la citada Llei de Règim Jurídic de les Administracions Públiques i del Procediment Administratiu Comú.
  
L'òrgan competent per a la resolució de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, podrà demanar els informes d'organismes i entitats que estime oportú i efectuar les comprovacions que considere convenient sobre l'exactitud de tot això.
  
Article 12. Resolució
  
1. Es delega en el director general d'Integració Social de Discapacitats les resolucions de les peticions formulades a l'empara de la present orde.
  
2. La resolució de concessió determinarà l'import global de l'obra projectada i el finançament parcial que corresponga tant a la Conselleria de Benestar Social, com a l'entitat subvencionada, expressada percentualment. També s'hi faran constar les quanties que corresponguen als mencionats percentatges.
  
3. El termini màxim per a tramitar, resoldre i notificar les sol·licituds serà de 3 mesos comptadors des de la data de publicació de la resolució que determine els crèdits i les línies pressupostàries destinats al seu finançament.
  
Transcorregut el termini màxim sense haver notificat resolució expressa, haurà d'entendre's desestimada la sol·licitud formulada per l'interessat, d'acord amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana. Sense perjuí de l'anterior, el mencionat sentit desestimatori del silenci administratiu no vincularà l'administració quan es dicte resolució expressa, posterior al venciment del termini, segons el que preveuen els articles 42.1 i 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució de la consellera de Benestar Social que done publicitat a este increment.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost real de l'activitat per a la qual es concedix l'ajuda.
  
5. La concessió d'una subvenció a l'empara d'esta orde no comporta cap obligació per a la Conselleria de Benestar Social d'adjudicar subvencions en les convocatòries corresponents als exercicis econòmics següents.
  
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
7. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
  
8. La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Recursos
  
1. La resolució que es dicte a l'empara de la present convocatòria esgota la via administrativa i contra ella podrà interposar-se recurs potestatiu de reposició davant de la consellera de Benestar Social en el termini d'un mes a comptador des de l'endemà de la seua notificació.
  
2. Davant la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en l'article 12 de la present orde.
  
3. Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la mencionada jurisdicció o qualsevol altre recurs que estime pertinent.
  
4. En el cas que l'entitat sol·licitant fóra una entitat local, s'hi seguirà el que disposa l'article 44-1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
TÍTOL III
  
Del pagament i justificació de les subvencions
  
Article 14. Del pagament i justificació
  
El pagament i justificació d'estes ajudes es realitzarà d'acord amb el que estipulen els següents articles.
  
Article 15. Ajudes per a equipament i plans especials d'actuació
  
Els pagaments s'efectuaran contra presentació de factures reglamentàries segons la normativa vigent (Reial Decret 2402/1985, de 18 de desembre, pel qual es regula el deure d'expedició i entrega de factures per empresaris i professionals, BOE núm. 312 de 30 de desembre de 1985), junt amb les seues còpies. Estes còpies seran compulsades pel departament corresponent i en quedarà la factura original a poder del beneficiari. Les corporacions locals podran substituir la citada documentació per un certificat expedit per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Estes quantitats han de trobar-se, si més no, en situació de "obligacions reconegudes" i així haurà de fer-se constar en el certificat.
  
Quan l'ajuda vaja destinada a l'elaboració del pla d'actuació es presentarà a més una còpia del treball realitzat que arreplegarà els aspectes assenyalats en l'article 2.
  
S'establix el 30 de setembre de cada exercici econòmic en curs com a data límit de presentació de justificants per a estes ajudes.
  
Article 16. Ajudes per a reforma
  
1. Els pagaments s'efectuaran contra certificat d'obra expedida per tècnic competent d'acord amb les condicions de finançament establit i d'acord amb el projecte presentat. Estos certificats es realitzaran segons el model oficial i seran aprovats per l'òrgan competent per a la contractació de les obres subvencionades i es presentaran en triple versió.
  
2. El pagament d'estes ajudes exigix el compliment de les obligacions assenyalades en l'article 4 i, específicament, les contingudes en els punts 2 i 3: contracte d'adjudicació d'obres, programa d'actuació i certificat d'assumir-ne el cost. No es procedirà al pagament de l'ajuda si estos tres requisits no s'han complit dins del termini i la forma adient.
  
3. La Conselleria de Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de forma que si augmentara l'import global de l'obra, no s'incrementarà el percentatge que corresponga abonar a la Conselleria i si, al contrari, aquell disminuïra, disminuirà en la mateixa proporció l'aportació de la Conselleria.
  
4. En tot cas, la Conselleria de Benestar Social abonarà per a cada certificat, exclusivament, la quantia corresponent al percentatge de finançament establit en la resolució de concessió.
  
5. El termini de justificació d'estes ajudes finalitzarà el 30 d'octubre de cada exercici econòmic en curs, de tal manera que la Conselleria de Benestar Social no finançarà les obres realitzades entre esta data i el 31 de desembre del corresponent exercici.
  
L'incompliment d'este requisit podrà donar lloc al desistiment sense efectes o a la minoració de l'ajuda corresponent a l'exercici en què este es produïsca, amb exigència, si és procedent, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
  
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també escaurà el reintegrament de l'excés obtingut.
  
Article 17. Desistiment sense efecte, minoració i reintegrament.
  
Quant a les facultats de revocació, reajustament, minoració o desistiment sense efecte de les corresponents subvencions, s'hi seguirà el que disposa la corresponent resolució per la qual es deleguen les competències en matèria de contractació administrativa i gestió economicopressupostària.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar serà de tres mesos des del moment en què va ser incoat l'expedient de revocació o de minoració.
  
Les quantitats que es reintegren tindran consideració d'ingrés de dret públic als efectes del procediment aplicable a la seua cobrança.
  
Article 18
  
Les regles contingudes en esta orde seran d'aplicació sempre que la corresponent llei de pressupostos o les seues normes de desenrotllament no establisquen condicions distintes.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
Segona
  
Quan l'especialitat de l'objecte o de les obligacions que es regulen així ho exigisca, les subvencions regulades en la present orde podran articular-se per mitjà de document administratiu subscrit per ambdós parts on consten els seus drets i obligacions i l'objecte de la subvenció, amb detall de les actuacions que calga subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Tercera
  
Les ajudes objecte d'esta convocatòria queden condicionades a l'existència de crèdit adequat i suficient en els Pressupostos de la Generalitat Valenciana per a l'exercici 2004.
  
A este efecte, es publicarà resolució de la consellera de Benestar Social en el Diari Oficial de la Generalitat Valenciana per mitjà de la qual es farà pública la línia pressupostària que sufragarà estes ajudes, així com el seu import.
  
DISPOSICIONS FINALS
  
Primera
  
Contra les bases de la present convocatòria, es podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, en els litigis entre administracions públiques no serà possible interposar recurs en via administrativa. No obstant això, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada. El requeriment haurà de dirigir-se a l'òrgan competent per mitjà d'un escrit raonat que concretarà la disposició, acte, actuació o inactivitat, i haurà de produir-se en el termini de dos mesos comptadors des de la publicació de la norma o des que l'administració requirent haguera conegut o pogut conéixer l'acte, actuació o inactivitat. El requeriment s'entendrà rebutjat si, dins del mes següent a la seua recepció, el requerit no el contestara, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar-hi qualsevol altre que estimen pertinent.
  
Segona
  
En els locals objecte de reforma caldrà exposar en lloc visible una placa identificadora que especifique que l'adaptació ha sigut subvencionada per la Generalitat Valenciana, sempre que l'ajuda siga superior al 50% del cost.
  
Tercera
  
S'autoritza al director general d'Integració Social de Discapacitats a dictar totes les instruccions que calga en el desenrotllament de la present orde.
  
Quarta
  
La present orde entra en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda al seu empara, mentres no es publique en el Diari Oficial de la Generalitat Valenciana la resolució citada en la disposició addicional tercera.
  
València, 9 de desembre de 2003
  
La consellera de Benestar Social,